Reljef braće Dioskuri
Reljef braće Dioskuri je jedan od najstarijih antičkih spomenika visoke kulturne vrijednosti koji se čuva u Muzeju Hercegovine u Mostaru. Izvorno potječe iz Dračeva kod Čapljine, odakle je tokom 1960-ih prebačen u Muzej Hercegovine. Na reljefu su, prema arheologu Veljku Paškvalinu, prikazana mitska grčka braća Dioskuri (Kastor i Polideuk) koje je Zeus, dirnut jakom bratskom ljubavlju, učinio besmrtnima i pretvorio u zvijezde. Po priči (korištenom mitu) jedan brat je bio besmrtan i on je bio Zeusov sin, dok je drugi bio sin spartanskog kralja i nije bio besmrtan. U jednoj bici smrtni brat pogiba, a drugi brat više ne želi živjeti bez njega. On moli svoga oca Zeusa da mu vrati brata ili da mu oduzme besmrtnost. Drevni bog Zeus, ganut takvom ljubavlju, učinio je njih dvojcu dvjema zvijezdama Kastor i Polideuk, koje su danas u astronomiji poznate i nalaze se u sazviježđu Blizanaca. Arheolog Marko Barišić izjavio je za novinare kako je ovaj spomenik više od dvadeset godina stajao u parku Alekse Šantića. Akcijom premještanja spomenika iz parka u Muzej Hercegovine htjeli su pokazati da Mostar ima antičku baštinu, ali da to mnogi ljudi ne znaju. ˮMostar ima mnogo različitih spomenika iz raznih razdoblja, koje, također, treba zaštititi. Mi smo krenuli s ovim spomenikom u nadi da će ovo pokrenuti val spašavanja svih tih spomenikaˮ. Ovaj dragocjeni spomenik "bratskoj ljubavi" još uvijek se proučava, pri čemu se pokušavaju sagledati i utvrditi sve činjenice. Prema riječima Edina Mulovića iz muzeja Hercegovine, datiranje samog reljefa je još uvijek teško utvrditi. Datum njegove izrade procjenjuje se između drugog stoljeća prije nove ere i prvog stoljeće nove ere. Također, još uvijek nije jasno da li se radi o grčkom ili rimskom kultu.